17,3 millioner kroner. Det er Aalborgs dyreste lejlighed netop solgt for, viser data fra Boliga.dk. Det er første gang nogensinde, at en lejlighed i denne prisklasse er blevet solgt i Aalborg, og handlen tangerer dermed det københavnske boligmarked. - Lejligheden er helt fantastisk med den smukkeste udsigt over byen og nabo til Musikkens Hus, siger Jette Gudiksen, ejendomsmægler hos Ejendomsmæglerfirmaet Thorkild Kristensenl, der har stået for handlen af lejligheden. Jette Gudiksen karakteriserer lejligheden som helt unik og fortæller, at den blev solgt på den første fremvisning. - Kunderne havde samme følelse, som jeg selv havde, da jeg gik ind: Man stod helt stille og sagde bare: ”wow”, fortæller hun. Lejligheden er på 300 boligkvadratmeter og har en altan på over 100 kvadratmeter med udsigt over Limfjorden. Lejligheden ligger i projektbyggeriet Siloen, som ligger lige på kanten af Limfjorden. Den oprindelige idé bag projektbyggeriet Siloen var at bygge boligerne i den eksisterende DLG korn- og foderstofsilo, der lå på grunden. Det var dog ikke muligt at bevare DLG-tårnet, og derfor er projektbyggeriet opført som et nyt tårn af samme størrelse og hovedudseende som det oprindelige silotårn.

Referat:
Boligmarkedet i Aalborg tangerer nu det københavnske boligmarked med salget af Aalborgs dyreste lejlighed nogensinde.